[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.10.2007

KOM(2007) 595 endelig

2007/0222 (CNS)

Forslag til

RÅDETS FORORDNING

om bemyndigelse af Kommissionen til at godkende ændringer i protokoller til fiskeripartnerskabsaftaler indgået mellem Det Europæiske Fællesskab og tredjelande

(forelagt af Kommissionen)

BEGRUNDELSE

1. Baggrunden for forslaget

- Begrundelse og formål

Hovedformålet med denne forordning er at give Kommissionen mulighed for at foretage eventuelle revisioner af de fiskerimuligheder, der er fastsat i protokollerne til de fiskeripartnerskabsaftaler, der er indgået mellem Fællesskabet og tredjelande, i overensstemmelse med de fordelingsnøgler, der er fastsat i rådsforordningerne om indgåelse af protokollerne til fiskeripartnerskabsaftaler. Kommissionen bistås af en komité for fiskeri og akvakultur.

Denne forordning vedrører fiskeripartnerskabsaftaler, der er indgået på datoen for vedtagelsen af dette forslag til Rådets forordning.

I forbindelse med en fiskeripartnerskabsaftale træffes enhver afgørelse om ændring af de fiskerimuligheder, der tildeles Fællesskabet af et tredjeland, og af den finansielle modydelse, der er knyttet til protokollen, efter fælles overenskomst mellem begge parter inden for rammerne af den relevante blandede komité. Er parterne enige om at foretage sådanne revisioner, må den tilhørende nye finansielle modydelse ikke overstige det dobbelte af det oprindelige beløb. Sådanne revisioner skal desuden vedtages efter de procedurer, der er fastsat i dette forslag.

Kommissionen foreslår derfor, at Rådet vedtager denne forordning for at strømline beslutningsprocessen i forbindelse med forvaltningen af fiskeripartnerskabsaftaler.

- Generel baggrund (historiske oplysninger)

I henhold til Kommissionens meddelelse om en integreret ramme for fiskeripartnerskabsaftaler med tredjelande fra december 2002 og de efterfølgende rådskonklusioner om fiskeripartnerskabsaftaler fra juli 2004 har Kommissionen én efter én erstattet de tidligere bilaterale fiskeriaftaler med finansiel modydelse med fiskeripartnerskabsaftaler med finansiel modydelse, som omfatter både fiskerimuligheder og støtte til tredjelandenes fiskeripolitik.

Hver fiskeripartnerskabsaftale indebærer mulighed for at revidere fiskerimulighederne i lyset af den seneste videnskabelige rådgivning eller udnyttelsesgraden. Dette kan medføre en tilsvarende revision af den finansielle modydelse.

- Gældende bestemmelser på det område, som forslaget vedrører

Ingen.

- Ligheder og forskelle i forhold til nuværende bestemmelser eller regler

Ingen.

- Overensstemmelse med andre EU-politikker

Ikke relevant.

2. RESULTATERNE AF HØRINGER AF DE INTERESSEREDE PARTER OG KONSEKVENSANALYSE

- Høring af de interesserede parter

Ikke relevant. Alle interesserede parter høres imidlertid i forbindelse med forberedelserne til en blandet komité eller en forhandling, som vil kunne føre til ændringer i fiskerimuligheder og den finansielle modydelse.

- Ekspertbistand

Ikke relevant.

- Konsekvensanalyse

Da forslaget ikke har nogen direkte indvirkning på de sociale, økonomiske og miljømæssige aspekter af fiskeripartnerskabsaftalerne, er en konsekvensanalyse ikke påkrævet.

Ved forslaget vil der ske en forenkling af lovgivningsprocessen i forbindelse med gennemførelse af ændringer i protokollerne til fiskeripartnerskabsaftaler hvad angår fiskerimuligheder.

3. FORSLAGETS RETLIGE ASPEKTER

- Retsgrundlag

Traktatens artikel 37 og artikel 300, stk. 4.

- Subsidiaritets- og proportionalitetsprincipperne

I overensstemmelse med proportionalitetsprincippet foreslår Kommissionen en retsakt, der er tilpasset bestemmelserne i protokollen til fiskeripartnerskabsaftaler. Dette er i fuld overensstemmelse med Kommissionens forvaltningsansvar i forbindelse med at forhandle, gennemføre og overvåge aftalerne og protokollerne dertil.

4. BUDGETMÆSSIGE KONSEKVENSER

Forslaget har ingen direkte budgetmæssige konsekvenser.

Hver enkelt kommissionsforordning, der udarbejdes på grundlag af denne rådsforordning, vil blive ledsaget af en finansieringsoversigt, hvori der redegøres for de finansielle konsekvenser af ændringerne i fiskerimulighederne på den reviderede finansielle modydelse, hvis dette er relevant. Det skal bemærkes, at i henhold til hver enkelt protokol til en fiskeripartnerskabsaftale må ændringer i den nye finansielle modydelse ikke overstige det dobbelte af det oprindelige beløb.

5. VALGFRIE ELEMENTER

- Forenkling

Et af formålene med dette forslag er at skabe øget klarhed og konsekvens i den samlede gennemførelse af den del af politikken i fiskeripartnerskabsaftaler, som Kommissionen er ansvarlig for, samt at strømline beslutningsprocessen.

- Nærmere redegørelse

Se ovenfor.

2007/0222 (CNS)

Forslag til

RÅDETS FORORDNING

om bemyndigelse af Kommissionen til at godkende ændringer i protokoller til fiskeripartnerskabsaftaler indgået mellem Det Europæiske Fællesskab og tredjelande

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 4,

under henvisning til forslag fra Kommissionen[1],

under henvisning til udtalelse fra Europa-Parlamentet[2], og

ud fra følgende betragtninger:

(1) Protokollerne til fiskeripartnerskabsaftaler, som er indgået mellem Fællesskabet og tredjelande, fastsætter fiskerimulighederne for EF-fartøjer i tredjelandes farvande og den tilhørende finansielle modydelse.

(2) Fiskeripartnerskabsaftalerne og protokollerne dertil indebærer mulighed for at ændre protokollerne i de blandede komitéer, der nedsættes for at overvåge aftalerne.

(3) For at sikre, at disse ændringer kan træde i kraft så hurtigt som muligt, bør Kommissionen være bemyndiget til at godkende dem.

(4) Under disse omstændigheder bør Kommissionen også være bemyndiget til at tilpasse de fiskerimuligheder, der er fordelt mellem medlemsstaterne, i overensstemmelse med de gældende fordelingsnøgler.

(5) Det bør fastsætte, at ovennævnte foranstaltninger skal vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[3] —

UDSTEDT FØLGENDE FORORDNING:

Artikel 1

Ved denne forordning fastsættes reglerne for godkendelse af ændringer i protokoller, der fastsætter de fiskerimuligheder og finansielle modydelser, der er aftalt i de blandede komitéer, der nedsættes for at overvåge fiskeripartnerskabsaftaler.

Artikel 2

1. Har en blandet komité, der er nedsat for at overvåge en fiskeripartnerskabsaftale, vedtaget ændringer i protokollen dertil hvad angår de fiskerimuligheder og de finansielle modydelser, som protokollen fastsætter bestemmelser for (i det følgende benævnt "protokollen"), bemyndiges Kommissionen til at godkende sådanne ændringer efter proceduren i artikel 3, stk. 2.

2. Fiskerimuligheder, der er fordelt mellem medlemsstater, tilpasses den ændrede protokol efter proceduren i artikel 3, stk. 2. Denne tilpasning ændrer ikke den fordelingsnøgle, der er fastsat i rådsforordningen om vedtagelse af protokollen til den pågældende aftale.

Artikel 3

1. Kommissionen bistås af Komitéen for Fiskeri og Akvakultur.

2. Artikel 4 og 7 i afgørelse 1999/468/EF anvendes.

Perioden i artikel 4, stk. 3, i afgørelse 1999/468/EF fastsættes til ti hverdage.

Artikel 4

Denne forordning gælder for fiskeripartnerskabsaftaler, der er indgået af Fællesskabet inden dens ikrafttrædelsesdato.

Artikel 5

Denne forordning træder i kraft på syvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EUT C , , s. .

[2] EUT C , , s. .

[3] EFT L 184 af 17.7.1999, s. 23.